钦定古今图书集成/理学汇编/学行典/第116卷 > 刘勰新论 > 《慎独》
## 钦定古今图书集成/理学汇编/学行典/第116卷 > 刘勰新论 > 《慎独》

善者行之，总不可斯须离，可离非善也。人之须善，犹
首之须冠，足之待履。首不加冠，是越类也；行不蹑履，
是夷民也。今处显而修善，在隐而为非，是清旦冠履，
而昏夜倮跣也。荃荪孤植，不以岩隐而歇其芳；石泉
潜流，不以涧幽而不清。人在暗密，岂以隐翳而回操？
是以戒慎目所不睹，恐惧耳所不闻。居室如见宾，入
虚如有人。故蘧瑗不以昏行变节，颜回不以夜浴改
容。句践拘于石室，君臣之礼不替；冀缺耕于坰野，夫
妇之敬不亏。斯皆慎乎隐微，枕善而居，不以视之不
见而移其心，听之不闻而变其情也。谓天盖高而听
甚卑，谓日盖远而照甚近，谓神盖幽而察甚明。《诗》云：
“相在尔室，尚不愧于屋漏。无曰不显，莫予云觏”，暗昧
之事，未有幽而不显；昏惑之行，无有隐而不彰。修操
于明，行悖于幽，以人不知。若人不知，则鬼神知之，鬼
神不知，则己知之。而云不知，是盗钟掩耳之智也。孔
徒晨起，为善孜孜，东平居室，以善为乐。故身恒居善，
则内无忧虑，外无畏惧，独立不惭影，独寝不愧衾，上
可以接神明，下可以固人伦。德被幽明、庆祥臻矣。